代曲江老人百韻
作者：元稹
朝代：唐

paragraphs: 何事花前泣，曾逢舊日春。
先皇初在鎬，賤子正遊秦。
撥亂干戈後，經文禮樂辰。
徽章懸象魏，貔虎畫騏驎。
光武休言戰，唐堯念睦姻。
琳瑯鋪柱礎，葛藟茂河漘。
尚齒惇耆艾，搜材拔積薪。
裴王持藻鏡，姚宋斡陶鈞。
內史稱張敞，蒼生借寇恂。
名卿唯講德，命士恥憂貧。
杞梓無遺用，蒭蕘不忘詢。
懸金收逸驥，鼓瑟薦嘉賓。
羽翼皆隨鳳，圭璋肯雜珉。
班行容濟濟，文質道彬彬。
百度依皇極，千門闢紫宸。
措刑非苟簡，稽古蹈因循。
書謬偏求伏，詩亡遠聽申。
雄推三虎賈，羣擢八龍荀。
海外恩方洽，寰中教不泯。
儒林精閫奧，流品重清淳。
天淨三光麗，時和四序均。
卑官休力役，蠲賦免艱辛。
蠻貊同車軌，鄉原盡里仁。
帝途高蕩蕩，風俗厚誾誾。
暇日耕耘足，豐年雨露頻。
戍煙生不見，村豎老猶純。
耒耜勤千畝，牲牢奉六禋。
南郊禮天地，東野闢原畇。
校獵求初吉，先農卜上寅。
萬方來合雜，五色瑞輪囷。
池籞呈朱鴈，壇場得白麟。
酹金光照耀，奠璧綵璘玢。
掉蕩雲門發，蹁躚鷺羽振。
集靈撞玉磬，和鼓奏金錞。
建簴崇牙盛，銜鐘獸目嗔。
總干形屹崪，戛敔背嶙峋。
文物千官會，夷音九部陳。
魚龍華外戲，歌舞洛中嬪。
佳節修酺禮，非時宴侍臣。
梨園明月夜，花萼豔陽晨。
李杜詩篇敵，蘇張筆力勻。
樂章輕鮑照，碑板笑顏竣。
泰嶽陪封禪，汾陰頌鬼神。
星移逐西顧，風暖助東巡。
浴德留湯谷，蒐畋過渭濱。
沸天雷殷殷，匝地轂轔轔。
沃土心逾熾，豪家禮漸湮。
老農羞荷鍤，貪賈學垂紳。
曲藝爭工巧，彫機變組紃。
青鳧連不解，紅粟朽相因。
山澤長孳貨，梯航競獻珍。
翠毛開越巂，龍眼弊甌閩。
玉饌薪然蠟，椒房燭用銀。
銅山供橫賜，金屋貯宜嚬。
班女恩移趙，思王賦感甄。
輝光隨顧步，生死屬搖脣。
世族功勳久，王姬寵愛親。
街衢連甲第，冠蓋擁朱輪。
大道垂珠箔，當壚踏錦茵。
軒車隘南陌，鐘磬滿西鄰。
出入張公子，驕奢石季倫。
雞場潛介羽，馬埒並揚塵。
韜袖誇狐腋，弓弦尚鹿𦟘。
紫絛牽白犬，繡䪜被花駰。
箭倒南山虎，鷹擒東郭㕙。
翻身迎過鴈，劈肘取廻鶉。
竟蓄朱公產，爭藏邴氏緡。
橋桃矜馬鶩，倚頓數牛犉。
齏鬬冬中韭，羹憐遠處蓴。
萬錢纔下筯，五酘未稱醇。
曲水閑銷日，倡樓醉度旬。
探丸依郭解，投轄伴陳遵。
共謂長之泰，那知遽搆屯。
姦心興桀黠，凶醜比頑嚚。
斗柄侵妖彗，天泉化逆鱗。
背恩欺乃祖，連禍及吾民。
䝟貐當前路，鯨鯢得要津。
王師纔業業，暴卒已䖜䖜。
雜虜同謀夏，宗周蹔去豳。
陵園深暮景，霜露下秋旻。
鳳闕悲巢鵩，鵷行亂野麏。
華林荒茂草，寒竹碎貞筠。
村落空垣壞，城隍舊井堙。
破船沉古渡，戰鬼聚陰燐。
振臂誰相應，攢眉獨不伸。
毀容懷赤紱，混跡戴黃巾。
木梗隨波蕩，桃源斅隱淪。
弟兄書信斷，鷗鷺往來馴。
忽遇山光澈，遙瞻海氣真。
祕圖推廢[主]，後聖合經綸。
野杏渾休植，幽蘭不復紉。
但驚心憤憤，誰戀水粼粼。
盡室離深洞，輕橈盪小䑳。
殷勤題白石，悵望出青蘋。
夢寐平生在，經過處所新。
阮郎迷里巷，遼鶴記城闉。
虛過休明代，旋爲朽病身。
勞生常矻矻，語舊苦諄諄。
晚歲多衰柳，先秋愧大椿。
眼前年少客，無復昔時人。